เครือสหพัฒน์กวาด5รางวัลประชุมผู้ถือหุ้น
เครือสหพัฒน์ยกทัพคว้า 5 รางวัล จากทั้งหมด 17 แห่ง ได้รับคะแนนจัดประชุมผู้ถือหุ้นเต็ม 100% ติดต่อกัน 4 ปีซ้อน
16 ต.ค. 2555

เครือสหพัฒน์ยกทัพคว้า 5 รางวัล จากทั้งหมด 17 แห่ง ได้รับคะแนนจัดประชุมผู้ถือหุ้นเต็ม 100% ติดต่อกัน 4 ปีซ้อน
วันที่ 15 ต.ค.ที่ผ่านมา ทางสมาคมส่งเสริมผู้ลงทุนไทยได้ประกาศและมอบรางวัล Investor’s Choice ให้กับบริษัทจดทะเบียนไทย (บจ.) ที่ได้รับคะแนนเต็ม 100% จากการประเมินผลการจัดประชุมใหญ่สามัญผู้ถือหุ้นประจำปี (AGM) ต่อเนื่องกันถึง 4 ปี นับตั้งแต่ปี 2552-2555 ซึ่งมีทั้งหมด 17 แห่ง ได้แก่ บริษัท ไอ.ซี.ซี. อินเตอร์เนชั่นแนล (ICC) บริษัท โอซีซี (OCC) บริษัท ประชาอาภรณ์ (PG) บริษัท สหพัฒนาอินเตอร์โฮลดิ้ง (SPI) 
บริษัท ธนูลักษณ์ (TNL) ธนาคารเกียรตินาคิน (KK) ธนาคารกรุงไทย (KTB) บริษัท ผลิตไฟฟ้า (EGCO) บริษัท โฮม โปรดักส์ เซ็นเตอร์ (HMPRO) บริษัท ปตท. (PTT) บริษัท ผลิตไฟฟ้าราชบุรีโฮลดิ้ง (RATCH) บริษัท เอสซี แอสเสท คอร์ปอเรชั่น (SC) บริษัท เอสไอเอส ดิสทริบิวชั่น (ประเทศไทย) หรือ SIS บริษัท ไทยฮา (KASET) บริษัท ซีเอ็ดยูเคชั่น (SEED) บริษัท ฐิติกร (TK) และบริษัท ทิพยประกันภัย (TIP) 
นายบุญเกียรติ โชควัฒนา ประธานกรรมการบริหาร ICC กล่าวว่า บริษัทในเครือสหพัฒน์ได้รางวัลถึง 5 บริษัท คือ ICC OCC PG SPI และ TNL ถือเป็นเรื่องที่ยินดีมาก รางวัลที่ได้มาเป็นเพราะบริษัทมีความตั้งใจทำทุกอย่างที่ตลาดหลักทรัพย์แห่งประเทศไทย (ตลท.) และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สั่งให้บริษัททำ ก็ยินดีทำทุกอย่าง ซึ่งถึงวันนี้รู้แล้วว่าสิ่งที่เฝ้าทำมาตลอดไม่ได้สูญเปล่า